b"\n_START_ARTICLE_\nPatrick Gilmore\n_START_SECTION_\nBiografi\n_START_PARAGRAPH_\nMusikkorps kom til \xc3\xa5 spille en viktig rolle i Patrick Gilmores liv. Hans f\xc3\xb8rste m\xc3\xb8te med korpsmusikk fant sted i forbindelse med en protestdemonstrasjon mot det britiske styret i Athlone i Irland i 1839. I 1845 flyttet han s\xc3\xa5gar til Athlone, der m\xc3\xb8tte han Patrick Keating som tok til \xc3\xa5 undervise han i klassisk musikk og trompetspill. I 1848 flyttet imidlertid Gilmore til Boston i Massachusetts. Der ble han, i 1850, leder for The Boston Brigade Band og senere for The Charlestown Band._NEWLINE_I 1858 giftet han seg med Ellen O'Neill, de fikk en datter sammen - forfatterinnen Minnie L. Gilmore. Samme \xc3\xa5r stiftet han Patrick Gilmore's Band, et noe uvanlig musikkorps best\xc3\xa5ende av dobbelt s\xc3\xa5 mange trebl\xc3\xa5sere som messingbl\xc3\xa5sere. Korpset avholdt sin f\xc3\xb8rste konsert 9. april 1859 og ble meget popul\xc3\xa6rt. Mest kjent er nok Gilmore - nettopp - for \xc3\xa5 ha dannet det som i ettertiden kan kalles m\xc3\xb8nsterbesetningen for amerikanske janitsjarkorps; dobbelt s\xc3\xa5 mange trebl\xc3\xa5sere som messingbl\xc3\xa5sere. Gilmore er da ogs\xc3\xa5 kjent som Father of the American Concert Band. En rekke klassespillere kom til \xc3\xa5 spille med Gilmore, deriblant Jules Levy, Matthew Arbuckle og Herbert Clarke._NEWLINE_I perioden 1861-1865 tjenestegjorde han i unionsh\xc3\xa6ren under den amerikanske borgerkrigen. I 1864 skrev Gilmore teksten til sangen When Johnny Comes Marching Home, melodien tok han fra en gammel irsk antikrigssang, Johnny I Hardly Knew Ye._NEWLINE_Patrick Gilmore's Band (med bl.a. Jules Levy, Matthew Arbuckle, Benjamin Bent og Alessandro Liberati) kom til \xc3\xa5 bli det et av de f\xc3\xb8rste amerikanske ensemblene som turnerte b\xc3\xa5de nasjonalt og internasjonalt. Gilmore var ofte involvert i forbindelse med store konsertbegivenheter, som 15. juni 1869 da han gjorde en kjempekonsert med 1000 musikanter og 10000 korister i Boston sammen med konsertmester Ole Bull._NEWLINE_Gilmore d\xc3\xb8de av hjerteatakk i 1892, og ligger gravlagt i Old Calvary Cemetery i Queens i New York."